ประกันปรอทแตกสินทรัพย์2.3ล้านล.
คปภ.เผย 11 เดือน สินทรัพย์ประกันเติบโต 23.4%
29 ม.ค. 2556

คปภ.เผย 11 เดือน สินทรัพย์ประกันเติบโต 23.4% 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ภาพรวมของธุรกิจประกันภัยในช่วง 11 เดือนปีที่ผ่านมา (ม.ค.พ.ย.) มีสินทรัพย์รวม 2,297,210 ล้านบาท เพิ่มขึ้นจากช่วงเดียวกันของปีก่อน 23.4% แบ่งเป็นสินทรัพย์ธุรกิจประกันชีวิต 1,681,896 ล้านบาท และเป็นสินทรัพย์ธุรกิจประกันวินาศภัย 615,314 ล้านบาท 
อย่างไรก็ตาม แยกเป็นสินทรัพย์ด้านการลงทุนของธุรกิจประกันภัย 1,794,742 ล้านบาท เพิ่มขึ้นจากช่วงเดียวกันของปีก่อน 15.1% เป็นสัดส่วน 78.1% ของสินทรัพย์รวม โดยแบ่งเป็นสินทรัพย์ลงทุนธุรกิจประกันชีวิต 1,599,976 ล้านบาท เพิ่มขึ้นจากช่วงเดียวกันของปีก่อน 15.7% เป็นสัดส่วน 95.1% ของสินทรัพย์รวมของธุรกิจประกันชีวิต 
ทั้งนี้ สินทรัพย์ลงทุนส่วนใหญ่เป็นสินทรัพย์ที่มีความเสี่ยงต่ำ 1,364,596 ล้านบาท เป็นสัดส่วน 85.3% ของสินทรัพย์ลงทุนรวม โดยลงทุนในเงินฝากและพันธบัตรสูงสุด คิดเป็น 61.6% ของสินทรัพย์ลงทุน ลงทุนในตราสารหนี้ 23.7% และหุ้นทุน 7.86%
สำหรับสินทรัพย์ลงทุนของธุรกิจประกันวินาศภัยมี 194,766 ล้านบาท เพิ่มขึ้นจากช่วงเดียวกันของปีก่อน 10% เป็นสัดส่วน 31.6% ของสินทรัพย์รวมของธุรกิจประกันวินาศภัย 
ขณะที่สินทรัพย์ลงทุนส่วนใหญ่เป็นสินทรัพย์ที่มีความเสี่ยงต่ำ 131,728 ล้านบาท คิดเป็นสัดส่วน 67.6% ของสินทรัพย์ลงทุน โดยลงทุนเงินฝากธนาคารสูงสุด 32% ของสินทรัพย์ลงทุน ลงทุนพันธบัตร 25.1% ตราสารหนี้ 10.5% และหุ้นทุน 25.6%
“บทบาทของธุรกิจประกันภัย ในการเป็นผู้ลงทุนรายใหญ่ในตลาดทุนของประเทศได้เพิ่มมากขึ้นเป็นลำดับ ธุรกิจประกันชีวิตและธุรกิจประกันวินาศภัยมีการลงทุนในตราสารทางการเงินที่มีความเสี่ยงต่ำและมีสภาพคล่องสูง เพื่อความคล่องตัวในการจ่ายค่าสินไหมทดแทนให้แก่ผู้เอาประกันภัย” นายประเวช กล่าว